**ΕΝΟΤΗΤΑ 2**

**ΑΝΤΙΚΕΙΜΕΝΟ ΑΜΕΣΟ ΚΑΙ ΕΜΜΕΣΟ**

**ΚΑΤΗΓΟΡΟΥΜΕΝΟ ΤΟΥ ΑΝΤΙΚΕΙΜΕΝΟΥ**

**ΣΥΣΤΟΙΧΟ ΑΝΤΙΚΕΙΜΕΝΟ**

**Α. ΥΛΙΚΟ ΓΙΑ ΕΠΕΞΕΡΓΑΣΙΑ**

**Να μελετήσετε το παρακάτω κείμενο και να προσπαθήσετε, με βάση όσα ξέρετε μέχρι τώρα, να βρείτε τις λέξεις που είναι αντικείμενα:**

**Θῆρας ἐθήρευον λέων καὶ ὄναγρος, ὁ μὲν λέων διὰ τῆς δυνάμεως ὁ δὲ ὄναγρος διὰ τῆς ταχύτητος. Ἐπεὶ δὲ ζῷά τινα ἐθήρευσαν, ὁ λέων μερίζει καὶ τίθησι τρεῖς μοί-ρας, καὶ «τὴν μὲν μίαν, εἶπε, λήψομαι ὡς πρῶτος· βασιλέα με ὀνομάζουσι· τὴν δὲ δευτέραν, ὡς ἐξ ἴσου κοινω-νός· ἡ δὲ τρίτη μοῖρα κακὸν μέγα σοι ποιήσει, ἂν μὴ φύγῃς».**

**(Αἰσώπου Μῦθοι, διασκευή)**

**θῆρας (θήρ, ὁ) = άγρια ζώα**

**ὄναγρος = άγριος όνος**

**μερίζει (μερίζω) = κάνει τη διανομή, μοιράζει**

**μοίρας (μοῖρα, ἡ) = μερίδια**

**ὡς ἐξ ἴσου κοινωνὸς = ως συνέταιρος με ίσα δικαιώματα**

**Β. ΥΠΕΝΘΥΜΙΣΗ**

**13 / 12**

**• Η απλή πρόταση είναι δυνατόν να πάρει διάφορες μορφές και αυτό εξαρτάται από το είδος του ρήματος, το οποίο αποτελεί και τον πυρήνα της.**

**• Τα ενεργητικά ρήματα, δηλαδή όσα σημαίνουν ότι το υποκείμενο ενεργεί, διακρίνονται σε δύο κατηγορίες, τα αμετάβατα και τα μεταβατικά.**

**1. Αμετάβατα λέγονται τα ρήματα εκείνα τα οποία δη-λώνουν ότι το υποκείμενο ενεργεί, χωρίς όμως η ενέργειά του να μεταβαίνει σε άλλο πρόσωπο ή πράγμα.**

**π.χ. Ὁ λέων μερίζει**

**(ἂν μὴ) φύγῃς (σὺ).**

**2. Μεταβατικά λέγονται τα ρήματα εκείνα που δηλώ-νουν ότι η ενέργεια του υποκειμένου τους μεταβαίνει σε ένα άλλο πρόσωπο ή πράγμα, το οποίο ονομάζεται αντικείμενο. Το αντικείμενο τίθεται πάντοτε σε μια από τις πλάγιες πτώσεις (γενική, δοτική, αιτιατική). Στη νέα ελληνική επικράτησε η αιτιατική ως η συνηθέστερη πτώση του αντικειμένου.**

**14 / 12-13**

**• Τα μεταβατικά ρήματα είναι δυνατόν να δέχονται ένα ή δύο αντικείμενα και καλούνται αντίστοιχα μονόπτωτα ή δίπτωτα ρήματα:**

|  |  |  |  |  |
| --- | --- | --- | --- | --- |
|  | **Υποκείμενο** | **Ρήμα** | **Αντικείμενο (Ι)** | **Αντικείμενο (ΙΙ)** |
| **μονόπτωτα** | **(οὗτοι)****Κλέαρχος** | **ἐθήρευσαν****ἐτίμα** | **ζῷα****τοὺς φίλους** |  |
| **δίπτω-τα** | **ἡ μοῖρα****Κίμων** | **ποιήσει****ἐδίδου** | **κακόν****χρήματα** | **σοι****τοῖς πτωχοῖς** |

**α) Τα μονόπτωτα ρήματα συντάσσονται, ανάλογα με τη σημασία τους, με γενική, με δοτική ή με αιτιατική, όπως φαίνεται στον επόμενο πίνακα:**

**15 / 13**

|  |  |
| --- | --- |
| **μέμνησο (=να θυμάσαι) τῶν Ἀθηναίων****Σωκράτης οὐκ ἠμέλει τοῦ σώματος****οἱ ἄνθρωποι ἐπιθυμοῦσι τῶν ἀγαθῶν****οἱ δικασταὶ ἀκηκόασι (=άκουσαν) τῶν μαρτύρων****Λακεδαιμόνιοι ἤρξαντο (=άρχισαν) τοῦ πολέμου** | **γενική** |
| **τοῖς Ἕλλησιν ἐλευθερία προσήκει (=ταιριάζει)****οἱ Ἀθηναῖοι ἐπίστευον τοῖς συμμάχοις****Πλάτων ὡμίλει (=συναναστρέφονταν) σοφοῖς****Δαίδαλος Μίνῳ ἐδούλευε (=ήταν δούλος)****οἱ φαῦλοι φθονοῦσι τοῖς ἀγαθοῖς****οἱ δοῦλοι εἵποντο (=ακολουθούσαν) τῷ δεσπότῃ****ὁ τῶν ἀνθρώπων βίος θεάτρῳ ἔοικε (=μοιάζει)** | **δοτική** |
| **Περικλῆς τὰ μέγιστά τοὺς Ἀθηναίους ὠφέλει****(οὗτοι) ἐθήρευον ζῷα****οἱ στρατιῶται ὤρυξαν τάφρον****οἱ Λακεδαιμόνιοι ἐφόνευσαν τοὺς κήρυκας** | **αιτιατική** |

**β) Τα δίπτωτα ρήματα συντάσσονται, ανάλογα με τη σημασία τους, με:**

**γενική + δοτική / γενική + αιτιατική / δοτική + αιτιατική / αιτιατική + αιτιατική**

**Βλέπε χαρακτηριστικά παραδείγματα στον επόμενο πίνακα:**

|  |  |
| --- | --- |
| **μεταδίδοτε (=δώστε ένα μέρος) τῶν ἀγαθῶν τοῖς φίλοις****ἐκοινώνησαν (=μετείχαν) τῶν αὐτῶν κινδύνων ἡμῖν****ὁδοῦ παραχωροῦσιν οἱ νεώτεροι τοῖς πρεσβυτέροις** | **γεν.+δοτ.** |
| **Βασιλεὺς ἤκουσε ταῦτα Τισσαφέρνους****Χειρίσοφος ἐπλήρωσε (=γέμισε) λίθων λάρνακας (=κιβώτια) ὀκτὼ****οὗτος ἔλαβε τὸν Ὀρόντα τῆς ζώνης (=από τη ζώνη)****οἱ Ἠλεῖοι ἐκώλυον (=εμπόδιζαν) τοὺς Λακεδαιμονίους τοῦ ἀγῶνος** | **γεν.+αιτ.** |
| **Ἀλέξανδρος τὸν ἑαυτοῦ δακτύλιον ἔδωκε τῷ Περδίκκᾳ****ὁ σίδηρος ἐξισοῖ (=εξισώνει) τοὺς ἀσθενεῖς τοῖς ἰσχυροῖς****προσήγαγον (=έφεραν, παρουσίασαν) αὐτῷ τοὺς αἰχμαλώτους****ταῦτα συνεβούλευσεν Περικλῆς Ἀθηναίοις** | **δοτ.+αιτ.** |
| **Κάτων ἐδίδασκεν τὸν υἱὸν μουσικὴν****αἰτεῖτε Ἀλέξανδρον ἱππέας****ὁ πάππος τὸν Κῦρον ἐνέδυσε (=έντυσε) καλὴν στολὴν** | **αιτ.+αιτ.** |

**16 / 13-14**

**Συνοπτικός πίνακας των ενεργητικών ρημάτων ανάλο-γα με τη σημασία τους και τα αντικείμενα με τα οποία συντάσσονται:**

|  |
| --- |
| **ΕΝΕΡΓΗΤΙΚΑ ΡΗΜΑΤΑ** |
| **Αμετάβατα** | **Μεταβατικά** |
| **Μονόπτωτα με** | **Δίπτωτα με** |
| **Γενική** | **Γενική + Δοτική** |
| **Δοτική** | **Γενική + Αιτιατική** |
| **Αιτιατική** | **Δοτική + Αιτιατική** |
|  | **Αιτιατική+ Αιτιατική** |

**Γ. ΕΙΔΙΚΕΣ ΠΑΡΑΤΗΡΗΣΕΙΣ**

**• Άμεσο και έμμεσο αντικείμενο**

**Στα δίπτωτα ρήματα το ένα αντικείμενο ονομάζεται άμε-σο και το άλλο έμμεσο.**

**17 / 14-15**

**Άμεσο είναι το αντικείμενο που βρίσκεται σε πτώση αι-τιατική και, όταν το ρήμα συντάσσεται με δύο αιτιατικές, άμεσο είναι αυτό που δηλώνει πρόσωπο. Στην περί-πτωση που κανένα αντικείμενο δεν είναι σε πτώση αιτιατική, άμεσο είναι αυτό που βρίσκεται σε πτώση γενι-κή. (Βλ. και Σ.Α.Ε. §49, σημείωση).**

**- Κῦρος ἔδωκε Κλεάρχῳ (έμμεσο) χρυσίον(άμεσο).**

**- Ἐμοῦ (έμμεσο) ἀκούσεσθε πᾶσαν τὴν ἀλήθειαν (άμεσο).**

**- Διδάσκουσι τοὺς παῖδας (άμεσο) σωφροσύνην (έμμεσο).**

**- Μετεσχήκαμεν ὑμῖν (έμμεσο) ἱερῶν τῶν σεμνοτάτων (άμεσο).**

**• Κατηγορούμενο του αντικειμένου**

**Σε ορισμένα δίπτωτα ρήματα που συντάσσονται με δύο αιτιατικές παρατηρούμε ότι η μία αιτιατική είναι κατηγορούμενο της άλλης και γι’ αυτο ονομάζεται κατηγορού-μενο του αντικειμένου.**

**Σ’ αυτή την κατηγορία ανήκουν τα ρήματα: ὀνομάζω, νομίζω, ἐκλέγω, διορίζω, ποιῶ και όσα έχουν παρόμοια σημασία.**

**Η λειτουργία του κατηγορουμένου γίνεται σαφέστερη, αν η συγκεκριμένη πρόταση μετατραπεί σε παθητική. Προσέξτε τις επερχόμενες μεταβολές στα επόμενα παραδείγματα:**

**- (Οὗτοι) ὀνομάζουσιν ἐμὲ (αντικ.) βασιλέα (κατηγ. αντικ.).**

**- Οἱ Ἀθηναῖοι ἐκάλουν τοὺς ποιητὰς (αντικ.) θείους (κατηγ. αντικ.).**

**Αντίστοιχες εκφράσεις στην παθητική φωνή:**

**- Οὗτος (ὁ λέων) ὀνομάζεται ὑπὸ τούτων βασιλεύς (κατηγ.).**

**18 / 15**

**- Οἱ ποιηταὶ ἐκαλοῦντο θεῖοι (κατηγ.) ὑπὸ τῶν Ἀθηναίων.**

**Σημείωση: Σπάνια παρατηρούμε κατηγορούμενο του αντικειμένου με άλλα ρήματα που συντάσονται διαφορετικά:**

**π.χ. Ἐμοὶ χρῆσθε κριτῇ.**

**• Σύστοιχο αντικείμενο**

**Πολλές φορές συμβαινει το αντικείμενο που βρίσκεται σε πτώση αιτιατική να επαναλαμβάνει τη ρηματική ενέργεια, και μάλιστα με όνομα, που έχει την ίδια ρίζα με το ρήμα, ή συνώνυμο. Το αντικείμενο αυτό καλείται σύστοιχο.**

**- Οὗτοι ἐθήρευον θῆρας.**

**- Σωκράτης θυσίας ἔθυε.**

**- Κροῖσος ἔζη βίον εὐδαίμονα.**

**Το σύστοιχο αντικείμενο συνοδεύεται συνήθως από επιθετικό προσδιορισμό και, επειδή δεν εκφράζει κάποια αναγκαία έννοια, κατά κανόνα παραλείπεται και μένει στη θέση του μόνο ο επιθετικός προσδιορισμός, είτε αμετάβλητος είτε σε πτώση αιτιατική ουδετέρου γένους, συνήθως πληθυντικού αριθμού.**

**- Παῖσον (=χτύπησε) διπλῆν (<διπλῆν πληγήν).**

**- Ἀλκιβιάδης πολλὰ ἥμαρτε (<πολλὰς ἁμαρτίας).**

**Σημείωση: Στην κοινή νεοελληνική γλώσσα ο επιθετι-κός προσδιορισμός του συστοίχου αντικειμένου κατέληξε σε τροπικό επίρρημα. Έτσι προέκυψε η κατάληξη -α των επιρ-ρημάτων αντί της -ως της αρχαίας Ελληνικής.**

**- Βαδίζει καμαρωτά (< καμαρωτό βάδισμα)**

**- Ζούσε ήσυχα (< ήσυχη ζωή)**

**- Γελούσε τρανταχτά (< τρανταχτό γέλιο)**

**19 / 15-16**

**- Σφύριζε κλέφτικα (< κλέφτικο σφύ-ριγμα)**

**Δ. ΑΣΚΗΣΕΙΣ**

**►Στα επόμενα παραδείγματα ποια ρήματα είναι δίπτωτα και ποια μονόπτωτα;**

**1. Σχολαστικὸς ἰατρῷ συναντήσας, ἔλεγεν αὐτῷ τάδε· «συγχώρησόν μοι καὶ μή μοι μέμψῃ ὅτι (=διότι) οὐκ ἐνόσησα νόσημά τι».**

**2. Ξενοφῶν ἐπυνθάνετο (=ζητούσε να μάθει) τῶν αἰχμαλώτων ἑτέραν ὁδόν.**

**3. Σωκράτης ἐδίδασκε τοὺς μαθητὰς τὴν ἀρετὴν καὶ οὐκ ἐπράττετο (=δεν έπαιρνε) αὐτοὺς χρήματα.**

**►Στα παρακάτω παραδείγματα να αναγνωρίσετε τα σύστοιχα αντικείμενα και τα κατηγορούμενα του αντικειμένου:**

**1. Ἅμα δὲ τῇ ἡμέρᾳ οἱ Ἕλληνες εἵλοντο (=εξέλεξαν) Ξενοφῶντα στρατηγόν.**

**2. Οἱ Ἀθηναῖοι τοσαύτας ἑορτὰς ἑώρταζον, ὅσας οὐδε-μία τῶν ἄλλων Ἑλληνίδων πόλεων καὶ τοσαύτας δίκας ἐδικάζοντο, ὅσας οὐδὲ πάντες ἄνθρωποι.**

**3. Ἀθηναῖοι τοὺς Μεγαρεῖς ἐνόμιζον συμμάχους πιστοὺς καὶ στρατιώτας γενναίους.**

**4. Τοιαῦτα ἔλεγεν ὁ Ἐρατοσθένης καὶ πολλὰ ἐμηχανᾶτο (=επινοούσε) διὰ τὴν ἑαυτοῦ σωτηρίαν.**

**5. Τὴν τοιαύτην δύναμιν ἀνδρείαν ἔγωγε καλῶ.**

**6. Ἂν σωφρονῇς κράτιστον βίον ζήσεις.**

**7. Δημοσθένης πολλοὺς κινδύνους ὑπὲρ τῆς πατρίδος κεκινδύνευκεν καὶ τὰ βέλτιστα συμβεβούλευκεν.**

**8. Πλείονα λυποῦνται οἱ πλούσιοι τῶν πενήτων.**

**►Να συμπτύξετε και να αναπτύξετε κατάλληλα τις επόμενες προτάσεις σύμφωνα με το παράδειγμα:**

**1. Ὅμηρος παιδεύει τὴν ἀρίστην παιδείαν.**

**1. Ὅμηρος παιδεύει τὰ ἄριστα.**

**20 / 16-17**

**2. Τὴν κακίστην δουλείαν οἱ ἀκρατεῖς δουλεύουσι.**

**2. ……………………………………………………………**

**3. Ξενοφῶν τούτους τοὺς λόγους εἶπεν.**

**3. ……………………………………………………………**

**4. Τὸν ἄνθρωπον δεῖ πολλοὺς μόχθους μοχθεῖν.**

**4. ……………………………………………………………**

**5. ……………………………………………………………**

**5. Ἡ ἐμὴ τέχνη βραχέα δύναται ὠφελεῖν.**

**6. ……………………………………………………………**

**6. Μέγα δύναται ὁ τοῦ ἑαυτοῦ κρατῶν.**

**7. ……………………………………………………………**

**7. Σωκράτης ἄριστα ἔπραττεν ἐν τῷ βίῳ.**

**8. ……………………………………………………………**

**8. Οἱ ἐν Μαραθῶνι μεγάλα ἐνίκησαν.**

**►Να μεταφέρετε στην αρχαία Ελληνική τις επόμενες προτάσεις:**

**1. Ονόμασε τον εαυτό του στρατηγό όλων των Ελλήνων.**

**2. Ο Αλκιβιάδης πολύ έβλαψε (εζημίωσε) την πατρίδα του την Αθήνα.**

**►Να μεταφράσετε το κείμενο:**

**Τὴν τῶν ποταμῶν φύσιν καὶ τὰ ῥεῖθρα αὐτῶν ὁρῶ-μεν· ὅμως οἱ τιμῶντες αὐτοὺς καὶ τὰ ἀγάλματα αὐτῶν ἐργαζόμενοι οἳ μὲν ἀνθρωπομόρφους αὐτοὺς ἱδρύσα-ντο, οἳ δὲ βοῶν εἶδος αὐτοῖς περιέθηκαν. Βουσὶ μὲν οὖν εἰκάζουσιν οἱ Στυμφάλιοι τὸν Ἐρασῖνον καὶ τὸν Μετώ-πην καὶ οἱ Λακεδαιμόνιοι τὸν Εὐρώταν. Ἀθηναῖοι δὲ τὸν Κηφισὸν ἄνδρα δεικνύουσι ἐν προτομῇ κέρατα ἔχοντα.**

**21 / 17**

**(Αἰλιανοῦ, Ποικίλη Ἱστορία, Β, 33, διασκευή**

**ρεῖθρα = κοίτες**

**οἳ μέν... οἳ δὲ = άλλοι μεν... άλλοι δε**

**ἱδρύσαντο = έκαναν, έφτιαξαν**

**βοῶν εἶδος αὐτοῖς περιέθηκαν = τους έδωσαν μορφή βοδιών**

**βουσὶν εἰκάζουσιν = παρομοιάζουν με βόδια / απεικονίζουν ως βόδια**